**ΣΧΕΔΙΟ**

**ΕΣΩΤΕΡΙΚΟΣ   ΚΑΝΟΝΙΣΜΟΣ   ΛΕΙΤΟΥΡΓΙΑΣ**

**ΤΟΥ ΣΥΛΛΟΓΟΥ  ΕΛΛΗΝΩΝ ΑΙΘΙΟΠΙΑΣ (Σ.Ε.Α.)**

**Α’  ΕΙΣΑΓΩΓΗ**

Το Δ.Σ. του Σ.Ε.Α. που συνήλθε στην Αθήνα στις 24 Νοεμβρίου 2023, εγκρίνει τον παρόντα Εσωτερικό Κανονισμό Λειτουργίας σύμφωνα προς το Άρθρο 28 του Καταστατικού του Σωματείου.

Στόχος του παρόντος Εσωτερικού Κανονισμού Λειτουργίας του Σ.Ε.Α. είναι η παραπέρα επεξεργασία και ερμηνεία προνοιών του Καταστατικού και η υιοθέτηση διαδικαστικών προνοιών που θα διευκολύνουν τη Λειτουργία του Σωματείου.

Σε κάθε περίπτωση το Καταστατικό υπερισχύει του Κανονισμού. Το Δ.Σ. του Σ.Ε.Α. (με την πρώτη του έγκριση θα εφαρμόζει τον Εσωτερικό Κανονισμό - ως αποφάσεις που έχει εγκρίνει), ο οποίος τέθηκε για έγκριση στη Καταστατική Συνέλευση της 03 Δεκεμβρίου 2023.

**Β’  ΕΡΜΗΝΕΥΤΙΚΕΣ ΔΙΑΤΑΞΕΙΣ**

Ο Σύλλογος Ελλήνων Αιθιοπίας είναι το ομογενειακό, πολιτιστικό, μη κερδοσκοπικό σωματείο του Ελληνισμού στις επικράτειες της Αιθιοπίας, της Ερυθραίας και του Τζιμπουτί.

**Β1’ ΤΑΚΤΙΚΑ ΚΑΙ ΑΝΤΕΠΙΣΤΕΛΛΟΝΤΑ ΜΕΛΗ ΜΠΟΡΟΥΝ ΝΑ ΓΙΝΟΥΝ (ως ορίζονται στο Κεφάλαιο Β’ του Καταστατικού):**

* Παλλινοστήσαντες Έλληνες ή Ελληνικής καταγωγής της παροικίας (Αιθιοπία, Ερυθραία, Τζιμπουτί) και των οικογενειών τους,
* Έλληνες της παροικίας που έχουν εγκατασταθεί σε άλλες χώρες (αντεπιστέλλον μέλος),
* Έλληνες της παροικίας που εξακολουθούν μόνιμα ή περιοδικά να ζουν και να δραστηριοποιούνται ή Νέοι μετανάστες που πηγαίνουν στην Αιθιοπία, Ερυθραία, Τζιμπουτί (αντεπιστέλλον μέλος),
* Παιδιά, εγγόνια που γεννήθηκαν μετά την παλιννόστηση στην Ελλάδα ή το εξωτερικό (αντεπιστέλλον μέλος), για να γνωρίσουν τον τόπο και τους ανθρώπους με τους οποίους έζησαν οι γονείς τους,
* Έχουν κάποια συγγένεια με κάποιο τακτικό μέλος και επιθυμούν να προωθήσουν το σκοπό του Συλλόγου,
* Με την παλινόστηση τους, παιδιά που αποφοιτούν σήμερα από τα Ελληνικά εκπαιδευτήρια κυρίως στην Αντίς Αμπέμπα και αλλού, ή μετανάστευσαν σε άλλες χώρες του εξωτερικού (αντεπιστέλλον μέλος),
* Δάσκαλοι και καθηγητές στα Ελληνικά εκπαιδευτήρια της ευρύτερης Αιθιοπίας, Ερυθραίας, Τζιμπουτί και των οικογενειών τους. «Οι γονείς μας έδωσαν το ζειν, οι δάσκαλοι το ευ ζειν»,
* Αιθίοπες ή ξένοι που φοίτησαν στα Ελληνικά Εκπαιδευτήρια, κατά την αρχαία ρήση: «Έλληνες είναι οι της ημετέρας παιδείας μετέχοντες», εφόσον εγκατασταθούν στην Ελλάδα, ή σε άλλες χώρες (αντεπιστέλλον μέλος),
* Παιδιά άλλων χωρών της Αφρικής που φοίτησαν στα Ελληνικά Εκπαιδευτήρια Αιθιοπίας, εφόσον εγκατασταθούν στην Ελλάδα, ή σε άλλες χώρες (αντεπιστέλλον μέλος),

Τα αντεπιστέλλοντα μέλη που θα παρευρίσκονται σε Γ.Σ. και αρχαιρεσίες θα ασκούν τα δικαιώματα τους ως Τακτικά μέλη.

Θα δημιουργηθεί Ηλεκτρονικό Αρχείο Μελών, που θα διασφαλίζεται σύμφωνα τον κανονισμό GPDR της Ε.Ε. Για την επικοινωνία με τα μέλη: θα δημιουργηθούν googlegroups, messengergroup, με τα μέλη και φίλους του Σ.Ε.Α. και Αρχείο Ταχυδρόμησης της εφημερίδας «Κοντά σας».

Αιτήσεις μελών γίνονται δεκτές ως 10 ημέρες πριν την Εκλογο-απολογιστική Γ.Σ.

**Β2΄  ΟΙ ΤΟΜΕΙΣ ΔΡΑΣΗΣ ΤΟΥ Δ.Σ. ΤΟΥ Σ.Ε.Α.**

Με τον παρόντα Εσωτερικό Κανονισμό, το Δ.Σ. του Σ.Ε.Α. εξουσιοδοτείται να δημιουργήσει Επιτροπές ή Τομείς Δράσης που θα στελεχώνονται από τα μέλη του Δ.Σ. Μέλη ή Φίλους του σωματείου, με στόχο την υλοποίηση των διάφορων προγραμμάτων και δραστηριοτήτων του Σ.Ε.Α. Οι Τομείς Δράσης θα λειτουργούν στα πλαίσια των κατευθυντήριων αποφάσεων της Γ.Σ. και του Δ.Σ. του Σ.Ε.Α. Οι αποφάσεις των Τομέων Δράσης τελούν υπό την αίρεση του Δ.Σ. Κάθε διαφωνία θα παραπέμπεται για συζήτηση στο Δ.Σ.

           Οι Τομείς Δράσης θα έχουν ανοιχτό χαρακτήρα, για συμμετοχή όσων μελών και φίλων του Σ.Ε.Α. ενδιαφέρονται.

            Ενδεικτικά δημιουργούνται οι παρακάτω Τομείς Δράσης (τους οποίους μπορεί να αλλάξει με απόφαση του το Δ.Σ.):

Α.  Ενημέρωσης (Εφημερίδας – Ιστοσελίδας – Διαδικτύου –Τύπου)

Β. Κοινωνικής Αλληλεγγύης & Πρόνοιας

Γ. Δημοσίων Σχέσεων

Δ. Οργανωτικών και Γραμματείας

Ε. Οικονομικών και Εντευκτηρίου

Στ. Εκδηλώσεων, Πολιτιστικών δράσεων

Ζ. Κοινωνικών Δράσεων, Νεολαίας και Αθλητισμού

Σε κάθε Τομέα Δράσης του Σ.Ε.Α. με στόχο την καλύτερη και πιο εύρυθμη λειτουργία του, θεσπίζεται η δημιουργία θέσης / θέσεων υπευθύνου / νων, που αποφασίζονται από τοΔ.Σ. από τα μέλη του.

Οι Υπεύθυνοι παρακολουθούν και συντονίζουν τη δραστηριότητα του εκάστοτε Τομέα Δράσης και αναφέρονται στο Δ.Σ. Μέλη Τομέα θα καλούνται να συμμετέχουν στη συνεδρίαση του Δ.Σ. όταν υπάρχει σχετικό Θέμα, εφόσον δεν είναι μέλη του Δ.Σ.

**Β3΄ Η ΣΥΝΕΔΡΙΑΣΗ ΤΟΥ Δ.Σ.**

    Το Δ.Σ. θα συνέρχεται σε Τακτική Συνεδρίαση κάθε μήνα και έκτακτα όταν κρίνεται επιβεβλημένο. Αν δεν καθοριστεί στην προηγούμενη συνεδρίαση, η ημέρα συνεδρίασης θα καθορίζεται με ευθύνη του/της Προέδρου και του/της Γεν. Γραμματέα κατόπιν επικοινωνίας. Ο/Η Πρόεδρος και ο/η Γεν. Γραμματέας θα ενημερώνουν όλα τα μέλη του Δ.Σ. για την ημερήσια διάταξη του Δ.Σ. Το Δ.Σ. θα μπορεί να συνέλθει ως ορίζει το Καταστατικό αν το ζητήσουν το 1/10 από τα ταμειακά ενήμερα μέλη του Συλλόγου (Άρθρο 14.1 του Καταστατικού).

            Σε κάθε Δ.Σ. θα τηρούνται πρακτικά που θα μοιράζονται στα μέλη του Δ.Σ., τα οποία θα εγκρίνουν και υπογράφουν τα πρακτικά στην αμέσως επόμενες συνεδριάσεις.

            Οι συνεδριάσεις του Δ.Σ. θα είναι ανοικτές στα μέλη του Σωματείου, που θα το ζητήσουν.  Ο λόγος σε μη μέλη του Δ.Σ. θα δίδεται όπως προβλέπει ο παρόν κανονισμός.

Για θέματα που προκύπτουν μεταξύ δύο συνεδριάσεων, και για τα οποία απαιτείται απόφαση του Δ.Σ., θα ακολουθείται διαδικασία ευρέων διαβουλεύσεων μεταξύ των μελών του Προεδρείου του Δ.Σ. με ευθύνη του/της Πρόεδρου και του/της Γενικού Γραμματέα και του / της Υπεύθυνου του Τομέα Δράσης, που θα έχουν σαν στόχο την πλήρη ενημέρωση των μελών του Δ.Σ. για το θέμα και την κατάληξη σε απόφαση που θα έχει ομόφωνη ή πλειοψηφούσα αποδοχή κατά τα παραπάνω. Τέτοια θέματα θα τίθενται στο αμέσως επόμενο Δ.Σ. για επικύρωση.

 **Β4’ Η ΓΕΝΙΚΗ ΣΥΝΕΛΕΥΣΗ ΤΟΥ Σ.Ε.Α.**

Γίνονται σύμφωνα προς το Άρθρο 11 και 31 του Καταστατικού.

**Β5’ ΕΞΟΥΣΙΟΔΟΤΗΣΕΙΣ ΓΙΑ ΤΗΝ Γ.Σ.**

 Οι προβλεπόμενες στο άρθρο 6 παράγραφος 1 στ. του Καταστατικού μέχρι 2 εξουσιοδοτήσεις εκπροσώπησης στη Γ.Σ. σε άτομο που θα είναι παρόν θα δίδονται ως εξής:

* Με υπογραφή εξουσιοδότησης θεωρημένης από ΚΕΠ, Αστυνομία, ή ηλεκτρονικά μέσω του gov.gr
* Με έγγραφη εξουσιοδότηση που θα πιστοποιείται από τον/την Πρόεδρο/Αντιπρόεδρους και τον/την Γεν. Γραμματέα.
* Με αποστολή στο email του Σ.Ε.Α. από το email του/της εξουσιοδοτούντα

Οι εξουσιοδοτήσεις παραδίδονται στον/την Γενικό/η Γραμματέα και σημειώνονται στην κατάσταση των Ταμειακά εντάξει μελών που ετοιμάζει ο/η Ταμίας.

**Β6’ ΑΡΧΑΙΡΕΣΙΕΣ – ΕΦΟΡΕΥΤΙΚΗ ΕΠΙΤΡΟΠΗ – ΔΙΑΔΙΚΑΣΙΑ ΕΚΛΟΓΩΝ**

Γίνονται σύμφωνα προς το Κεφάλαιο 5 του Καταστατικού.

**Γ’ ΟΡΓΑΝΩΣΗ ΤΩΝ ΟΙΚΟΝΟΜΙΚΩΝ ΤΟΥ Σ.Ε.Α.**

Για την καλύτερη οργάνωση των οικονομικών του Σ.Ε.Α. θα τηρούνται σύμφωνα προς τα Άρθρα 19, 20, 25, 26 του Καταστατικού τα παρακάτω:

* Τα ανελαστικά έξοδα ή αγορά αναλώσιμων και ειδών για το εντευκτήριο ως 200€ (εξαιρούνται οι υποχρεώσεις για Τηλεφωνία, Ιντερνέτ, ΔΕΗ, ΕΥΔΑΠ, Κοινόχρηστα, ΕΝΦΙΑ και εφορία) θα πληρώνονται με ευθύνη του/της Ταμία. Κάθε άλλο έξοδο ως 500 Ευρώ θα απαιτεί προέγκριση με υπογραφή των: Προέδρου/Αντιπροέδρων, Γεν. Γραμματέα, ή/και Υπεύθυνου Τομέα Δράσης. Το φύλο προέγκρισης θα ετοιμάζει και θα υπογράφει επίσης ο/η Ταμίας, και θα επισυνάπτεται του παραστατικού.
* Για ποσά εξόδων άνω των 500 € θα αναζητούνται τουλάχιστον δύο ο προσφορές, και θα επισυνάπτονται του παραστατικού. Θα απαιτείται προέγκριση με απόφαση του Δ.Σ. Το φύλο προέγκρισης θα ετοιμάζει και θα υπογράφει επίσης ο/η Ταμίας, και θα επισυνάπτεται του παραστατικού.
* Για τα έσοδα από χορηγίες και επιχορηγήσεις και την χρήση και κατανομή τους θα ενημερώνονται οι: Πρόεδρος/Αντιπρόεδροι, Γεν. Γραμματέας, ή/και Υπεύθυνος του Δράσης.
* Οι πληρωμές θα επιδιώκεται να γίνονται μέσω των τραπεζικών λογαριασμών του Σ.Ε.Α. Το σύστημα υπογραφών που θα δεσμεύουν το Σ.Ε.Α.. θα αποφασίζεται από το Δ.Σ.
* Το Ταμείο / Περιουσιολόγιο του Σ.Ε.Α., θα είναι μηχανογραφημένα.
* Σε κάθε συνεδρίαση ο/η Ταμίας θα ενημερώνει την εικόνα του Ταμείου (έσοδα, έξοδα, καθαρή θέση, υποχρεώσεις).

**Δ’  ΑΛΛΑ ΘΕΜΑΤΑ**

**ΕΓΓΡΑΦΑ:** Όλα τα έγγραφα του Σ.Ε.Α. θα υπογράφονται από τον / την Πρόεδρο και τον / την Γεν. Γραμματέα. Όπου χρειάζεται θα υπογράφει και ο / η Αντιπρόεδρος (οι), ή ο / η αρμόδιος Υπεύθυνος του Τομέα Δράσης, ή / και επί οικονομικών θεμάτων ο / η Ταμίας.

 **ΠΡΑΚΤΙΚΑ:** Οι διαδικασίες κάθε οργάνου θα καταγράφονται σε πρακτικά. Στα πρακτικά υποχρεωτικά  θα καταγράφονται:  ο χρόνος, το Προεδρείο,  οι παρόντες /ουσες – απόντες /ουσες, η ημερήσια διάταξη, οι εισηγήσεις / προτάσεις / τροποποιήσεις, η ακολουθούμενη διαδικασία, τα αποτελέσματα ψηφοφοριών, η καταγραφή των ποιοι ψήφισαν και τι σε περίπτωση ανοιχτών ψηφοφοριών (εφόσον ζητηθεί), οι αποφάσεις. Όπου αυτό κριθεί σκόπιμο από το Προεδρείο ή ζητηθεί θα καταγράφεται σύντομη περίληψη των θέσεων και απόψεων κατά τη συζήτηση. Στα τηρούμενα πρακτικά θα έχουν το δικαίωμα όλοι οι συμμετέχοντες της διαδικασίας, εφόσον το επιθυμούν, να αναγράφουν (με σύντομο γραπτό σημείωμα τους που θα δίδεται στον/στην Προεδρεύοντα ή τον/την Γεν. Γραμματέα) τη θέση τους ή τη διαφωνία τους ή τις παρατηρήσεις τους.

**ΤΗΛΕΔΙΑΣΚΕΨΗ:** Θεσπίζεται η δυνατότητα συμμετοχής με τηλεδιάσκεψη στις διαδικασίες του Δ.Σ. του Σ.Ε.Α.

**ΠΕΡΙΦΕΡΕΙΑΚΟΙ ΑΝΤΙΠΡΟΣΩΠΟΙ ΤΟΥ Σ.Ε.Α.:** Για τον καλύτερο συντονισμό και την επέκταση των δράσεων του Σ.Ε.Α. στην Ελληνική Περιφέρεια ή τις Αιθιοπία, Ερυθραία, Τζιμπουτί, θεσπίζεται η ανάθεση συντονιστή/των από τα τακτικά / αντεπιστέλλοντα μέλη.

Η ανάθεση θα γίνεται με απόφαση του Δ.Σ. του Σ.Ε.Α. και κατόπιν συνεννόησης με τα υποψήφια άτομα,

**ΒΙΒΛΙΟΘΗΚΗ:** Ο Σ.Ε.Α. θα διατηρήσει Βιβλιοθήκη (με βιβλία ενδιαφέροντος για την παροικία και τις 3 χώρες υποδοχής), με τη δημιουργία των κατάλληλων υποδομών. Το Δ.Σ. θα ορίζει τον / την Υπεύθυνο της Βιβλιοθήκης καθώς και τις ημέρες και ώρες λειτουργίας της.

**ΕΦΗΜΕΡΙΔΑ «ΚΟΝΤΑ ΣΑΣ» ΚΑΙ ΙΣΤΟΣΕΛΙΔΑ:**

Διευκρινίζεται ότι η διαδικασία που θα ακολουθείται για την έκδοση των τευχών της τριμηνιαίας Εφημερίδας «Κοντά σας» θα είναι η εξής:

• Σε συνεδρίαση του Δ.Σ. θα υποβάλλεται το περίγραμμα της ύλης που θα περιέχεται στο υπό έκδοση τεύχος, και θα ανατίθενται εντός τακτού χρονικού διαστήματος αρμοδιότητες να μαζευτούν τα κείμενα. Τα ενυπόγραφα κείμενα δεν θα εκφράζουν απαραίτητα τις απόψεις του Δ.Σ.

 • Τα κείμενα θα αποστέλλονται για παρατηρήσεις στην Συντακτική Επιτροπή που θα απαρτίζεται από άτομα που αποφασίζονται σε συνεδρίαση του Δ.Σ. Θα προσκαλούνται να δώσουν άρθρα και υλικό και άλλα ενδιαφερόμενα άτομα, συνεργάτες, επιστήμονες και άλλες προσωπικότητες να συνεισφέρουν στην ύλη του περιοδικού.

 • Στο Δ.Σ. του 3ου μήνα κάθε τριμήνου, θα παρουσιάζεται το διαμορφωμένο σχέδιο του «Κοντά σας» για τις τελευταίες διορθώσεις ώστε να σταλεί στον γραφίστα για τις τελευταίες διορθώσεις και αποστολή του στον τυπογράφο. Τα τελικά κείμενα θα ελέγχονται από τον/την Υπεύθυνο του Τομέα Δράσης Ενημέρωσης.

Η Ιστοσελίδα του Συλλόγου θα ενημερώνεται από αυτόν που έχει ορίσει Υπεύθυνο το Δ.Σ.. Οι αναρτήσεις θα ελέγχονται από τον/την Υπεύθυνο του Τομέα Δράσης Ενημέρωσης.